Dr Mahathir anggap kerugian Proton satu misteri

Bernama – 10 Dec 2005

Kerugian sebelum cukai sebanyak RM158 juta yang dialami Proton dalam suku kedua tahun ini membingungkan bekas perdana menteri Tun Dr Mahathir Mohamad, yang kini penasihat pengeluar kereta nasional itu. 

Katanya beliau tidak faham kenapa Proton tiba-tiba saja tidak mencatat keuntungan selepas ia menunjukkan prestasi yang kukuh sebelumnya. 

"Adakah kos operasi telah meningkat? Saya hairan bahawa sebuah syarikat yang berprestasi baik, tiba-tiba melaporkan ia rugi. Sukar untuk percaya bahawa ia disebabkan mereka membeli (pengeluar motosikal) Agusta. Jika Agusta mempunyai hutang, maka harga pembeliannya tentulah rendah. Kenapa Proton membelinya pada harga yang tinggi, terutama dengan adanya hutang pada syarikat yang dibeli...ada misteri di sini dan kita perlu siasat," kata Dr Mahathir semasa sesi soal jawab selepas berucap mengenai isu-isu politik di Malaysia di sini hari Sabtu. 

Semasa mengumumkan keputusan syarikat itu pada 29 Nov lepas, Pengerusi Proton Datuk Mohammed Azlan Hashim berkata kerugian itu disebabkan oleh peruntukan kepada MV Agusta dari Itali yang mengalami kerugian. Dr Mahathir berkata pengurusan Proton mendapatkan nasihatnya mengenai sesuatu perkara selepas membuat keputusan dan bukan sebelumnya. Beliau berkata Proton bukan hanya bertujuan meraih keuntungan tetapi membolehkan Malaysia mendapatkan ilmu kejuruteraan mengenai reka bentuk, ujian dan pengeluaran kereta. 

"Tetapi, seperti yang saya katakan sebelum ini, bersedialah untuk mendengar lebih banyak berita buruk daripada Proton," katanya. Ketika diminta mengulas mengenai masa depan politik bekas timbalan perdana menteri Datuk Seri Anwar Ibrahim yang beliau pecat pada 1998 kerana salah laku seksual, Dr Mahathir berkata: "Anwar mampu melakukan perkara di luar jangkaan." 

"Pada mulanya kita menjangka dia akan menyertai Pas tetapi dia pilih Umno. Jadi, tak hairanlah jika dia menyertai semula Umno." 

"Saya bersimpati dengan Umno jika dia dibenarkan menyertai parti itu. Anwar perlu terima hakikat bahawa era politiknya telah berakhir dan saya yakin kepimpinan sekarang akan menolaknya. Tetapi, saya tidak tahulah pula (pendirian) kepimpinan akan datang." 

Source: Bernama | www.bernama.com